Suvestinė redakcija nuo 2024-09-04

Sprendimas paskelbtas: TAR 2023-12-29, i. k. 2023-25982

ŠVENČIONIŲ RAJONO SAVIVALDYBĖS TARYBA

SPRENDIMAS

DĖL ŠVENČIONIŲ RAJONO SAVIVALDYBĖS SUTIKIMŲ STATYTI STATINIUS ŽEMĖS SKLYPUOSE, BESIRIBOJANČIUOSE SU VALSTYBINĖS ŽEMĖS SKLYPAIS AR VALSTYBINE ŽEME, KURIOJE NESUFORMUOTI ŽEMĖS SKLYPAI, IŠDAVIMO TAISYKLIŲ PATVIRTINIMO

2023 m. gruodžio 28 d. Nr. T-263

Švenčionys

Vadovaudamasi Lietuvos Respublikos žemės įstatymo Nr. I-446 pakeitimo įstatymo Nr. XIV-1311 2 straipsnio pakeitimo įstatymo 2 straipsnio 4 dalimi ir atsižvelgdama į Lietuvos Respublikos žemės įstatymo 7 straipsnio 1 dalies 2 punkto nuostatas, įsigaliosiančias nuo 2024 m. sausio 1 d., Švenčionių rajono savivaldybės taryba n u s p r e n d ž i a:

1. Patvirtinti Švenčionių rajono savivaldybės sutikimų statyti statinius žemės sklypuose, besiribojančiuose su valstybinės žemės sklypais ar valstybine žeme, kurioje nesuformuoti žemės sklypai, išdavimo taisykles (pridedama).

2. Nustatau, kad šis sprendimas įsigalioja 2024 m. sausio 1 d.

3. Šis sprendimas skelbiamas Teisės aktų registre.

Savivaldybės meras	Rimantas Klipčius

PATVIRTINTA

Švenčionių rajono savivaldybės tarybos

2023 m. gruodžio 28 d. sprendimu Nr. T-263

ŠVENČIONIŲ RAJONO SAVIVALDYBĖS SUTIKIMŲ STATYTI STATINIUS ŽEMĖS SKLYPUOSE, BESIRIBOJANČIUOSE SU VALSTYBINĖS ŽEMĖS SKLYPAIS AR VALSTYBINE ŽEME, KURIOJE NESUFORMUOTI ŽEMĖS SKLYPAI, IŠDAVIMO TAISYKLĖS

I SKYRIUS

BENDROSIOS NUOSTATOS

1. Švenčionių rajono savivaldybės sutikimų statyti statinius žemės sklypuose, besiribojančiuose su valstybinės žemės sklypais ar valstybine žeme, kurioje nesuformuoti žemės sklypai, išdavimo taisyklės (toliau – Taisyklės) reglamentuoja Švenčionių rajono savivaldybės (toliau – Savivaldybė) išduodamų sutikimų statyti statinius (toliau – statiniai) statybos techninio reglamento STR 1.05.01:2017 „Statybą leidžiantys dokumentai. Statybos užbaigimas. Nebaigto statinio registravimas ir perleidimas. Statybos sustabdymas. Savavališkos statybos padarinių šalinimas. Statybos pagal neteisėtai išduotą statybą leidžiantį dokumentą padarinių šalinimas“, patvirtinto Lietuvos Respublikos aplinkos ministro 2016 m. gruodžio 12 d. įsakymu Nr. D1-878 „Dėl statybos techninio reglamento STR 1.05.01:2017 „Statybą leidžiantys dokumentai. Statybos užbaigimas. Nebaigto statinio registravimas ir perleidimas. Statybos sustabdymas. Savavališkos statybos padarinių šalinimas. Statybos pagal neteisėtai išduotą statybą leidžiantį dokumentą padarinių šalinimas“ patvirtinimo“ (toliau – STR), 7 priede (išskyrus STR 7 priedo 6–9 punktus) ir statybos techninio reglamento STR 2.02.01:2004 „Gyvenamieji pastatai“, patvirtinto Lietuvos Respublikos aplinkos ministro 2003 m. gruodžio 24 d. įsakymu Nr. 705 „Dėl statybos techninio reglamento STR 2.02.01:2004 „Gyvenamieji pastatai“ patvirtinimo“, 193 punkte, statybos techninio reglamento STR 2.0202:2004 „Visuomeninės paskirties statiniai, patvirtinto Lietuvos Respublikos aplinkos ministro 2004 m. vasario 27 d. įsakymu Nr. D1-91 „Dėl statybos techninio reglamento STR 2.0202:2004 „Visuomeninės paskirties statiniai“ patvirtinimo“, 3 priede ir kituose teisės aktuose nurodytais atvejais žemės sklypuose, besiribojančiuose su Savivaldybės patikėjimo teise valdomais valstybinės žemės sklypais ar valstybine žeme, kurioje nesuformuoti žemės sklypai (toliau – Sutikimas), išdavimo tvarką, išskyrus teisė aktuose nurodytus atvejus, kai Sutikimas nėra privalomas.

Punkto pakeitimai:

Nr. T-209, 2024-08-30, paskelbta TAR 2024-09-03, i. k. 2024-15451

2. Sutikimus išduoda arba atsisako išduoti Savivaldybės meras (toliau – Meras) arba Lietuvos Respublikos vietos savivaldos įstatyme nustatyta tvarka įgaliotas Savivaldybės administracijos direktorius (toliau – Įgaliotas asmuo), vadovaudamiesi šiomis Taisyklėmis.

Sutikimai išduodami per Žemės informacinę sistemą (toliau – ŽIS). Prisijungimo prie ŽIS nuoroda viešinama per Topografijos, inžinerinės infrastruktūros, teritorijų planavimo ir statybos elektroninių vartų informacinę sistemą (www.planuojustatau.lt).

Punkto pakeitimai:

Nr. T-209, 2024-08-30, paskelbta TAR 2024-09-03, i. k. 2024-15451

II SKYRIUS

SUTIKIMŲ IŠDAVIMO TVARKA

3. Sutikimas išduodamas šiems subjektams:

3.1. žemės sklypo savininkui (bendraturčiams);

3.2. valstybinės žemės sklypo naudotojui, jeigu pagal žemės sklypo naudojimo teisę patvirtinančius dokumentus jam suteikta galimybė statyti statinius;

3.3. statinio statybos rangovui.

4. Asmuo, pageidaujantis gauti Sutikimą, per ŽIS inicijuoja sutikimų statyti statinį žemės sklype, besiribojančiame su Savivaldybės patikėjimo teise valdomu valstybinės žemės sklypu ar valstybine žeme, kurioje nesuformuoti žemės sklypai, išdavimo elektroninę paslaugą (toliau – Sutikimo paslauga) ir pateikia:

4.1 užpildytą elektroninę prašymo išduoti Sutikimą formą (toliau – Prašymas išduoti Sutikimą);

4.2. žemės sklypo schemą (toliau – Schema) arba planuojamo statyti statinio statybos projekto, kai jis yra parengtas, brėžinį (toliau – Brėžinys).

Schema turi būti parengta masteliu 1:500–1:1000, naudojant topografinį planą arba naujausią ortofotografinį žemėlapį, įtrauktą į Valstybinių erdvinių duomenų rinkinių ir žemėlapių sąrašą, patvirtintą Lietuvos Respublikos aplinkos ministro 2023 m. rugpjūčio 1 d. įsakymu Nr. D1-261 „Dėl Valstybinių erdvinių duomenų rinkinių ir žemėlapių sąrašo patvirtinimo“, naujausius Lietuvos Respublikos nekilnojamojo turto kadastro žemėlapio duomenis. Schemoje turi būti pažymėtos Lietuvos Respublikos nekilnojamojo turto registre įregistruotų žemės sklypų ir esamų statinių ribos, planuojamo statyti statinio vieta, statinio parametrai (ilgis, aukštis, plotis, plotas), atstumas nuo planuojamo statyti statinio labiausiai išsikišusių konstrukcijų iki žemės sklypo ribos. Brėžinyje turi būti nurodoma visa informacija, kuri turi būti pateikiama Schemoje.

4.3. žemės sklypo, kuriame planuojama statyti statinį, bendraturčių sutikimas, kai žemės sklypas bendrosios nuosavybės teise priklauso keliems asmenims, jeigu Prašymą išduoti Sutikimą pasirašo ne visi bendraturčiai arba kai Prašymą išduoti Sutikimą teikia statinio statybos rangovas;

4.4. teisę atlikti statybos darbus suteikiantį dokumentą, kai Prašymą išduoti Sutikimą teikia statinio statybos rangovas;

4.5. kai planuojama statyti statinį žemės sklype, besiribojančiame su valstybinės reikšmės mišku užimta valstybine žeme, kurioje nesuformuoti žemės sklypai, – miškus prižiūrinčios valstybės įmonės Valstybinių miškų urėdijos ar kito subjekto pritarimą / raštą, kuriame būtų pateikta informacija, ar planuojamo statinio statyba neturės neigiamos įtakos valstybinės reikšmės miško priežiūrai;

5. Asmuo Taisyklių 4 punkte nurodytus dokumentus pateikia naudodamasis Sutikimo paslauga ir, naudodamasis šiomis priemonėmis, nurodo arba Sutikimo paslaugos žemėlapyje pažymi planuojamo statyti statinio centro koordinates.

6. Sutikimas neišduodamas, kai planuojama statyti statinį:

6.1. kurį pastačius, besiribojančiam valstybinės žemės sklypui (jo daliai) ar valstybinei žemei, kurioje nesuformuoti žemės sklypai, atsirastų apribojimai statyti statinius arba kiti veiklos apribojimai (apribojimai vykdyti veiklą, kuri galėtų būti vykdoma pagal žemės sklypui nustatytą pagrindinę žemės naudojimo paskirtį ir naudojimo būdą ir (ar) galiojantį teritorijų planavimo dokumentą, nustatant servitutus ir kt.);

6.2. žemės sklype, besiribojančiame su valstybine žeme, kuri bus suprojektuota, projektuojama ar jau suprojektuota teritorijų planavimo dokumente kaip grąžinama natūra, perduodama neatlygintinai nuosavybėn, parduodama, išnuomojama, perduodama neatlygintinai naudoti ar valdyti patikėjimo teise arba vadovaujantis Lietuvos Respublikos žemės įstatymo ar Lietuvos Respublikos žemės paėmimo visuomenės poreikiams įgyvendinant ypatingos valstybinės svarbos projektus įstatymo nuostatomis yra pradėta valstybinės žemės paėmimo visuomenės poreikiams procedūra;

6.3. kai pagal galiojančius teritorijų planavimo dokumentus yra galimybė statyti statinį normatyviniuose statybos techniniuose dokumentuose nustatytais atstumais, pagal kuriuos statant nėra reikalingas besiribojančių valstybinės žemės sklypų ar valstybinės žemės, kurioje nesuformuoti žemės sklypai, patikėtinių sutikimas ir nėra pateiktų dokumentų, pagrindžiančių, kodėl statinys negali būti statomas normatyviniuose statybos techniniuose dokumentuose nustatytais atstumais, pagal kuriuos statant nėra reikalingas besiribojančių valstybinės žemės sklypų ar valstybinės žemės, kurioje nesuformuoti žemės sklypai, patikėtinių sutikimas;

6.4 jeigu planuojama statyti statinį, kuriam nereikalingas statybą leidžiantis dokumentas, žemės sklype, besiribojančiame su vietinės reikšmės keliais, gatvėmis užimta valstybine žeme, kurioje nesuformuoti žemės sklypai, kai statinio statyba turės neigiamos įtakos kelio, gatvės eksploatavimui, galimai jų plėtrai ar kitai planuojamai veiklai

7. Savivaldybės administracijos Teritorijų planavimo ir architektūros skyrius (toliau – Skyrius) per 3 darbo dienas nuo Prašymo išduoti Sutikimą gavimo patikrina, ar kartu su Prašymu išduoti Sutikimą pateikti Taisyklių 4 punkte nurodyti dokumentai, ar pateikta Schema / Brėžinys atitinka Taisyklių 4.2 papunktyje nurodytus reikalavimus, taip pat patikrina, ar pažymėtos planuojamo statyti statinio centro koordinatės. Jeigu pateikti ne visi Taisyklių 4 punkte nurodyti dokumentai, apie tai Skyrius per 5 darbo dienas nuo Prašymo išduoti Sutikimą gavimo dienos, naudodamasis Sutikimo paslauga, informuoja Prašymą išduoti Sutikimą pateikusį asmenį, kad būtina ištaisyti nurodytus trūkumus (3 priedas). Asmuo, ištaisęs Skyriaus nurodytus trūkumus, naudodamasis Sutikimo paslauga, pateikia naują Prašymą išduoti Sutikimą, kartu pateikdamas Taisyklių 4 punkte nurodytus dokumentus.

8. Jeigu kartu su Prašymu išduoti Sutikimą pateikti visi šių Taisyklių 4 punkte nurodyti dokumentai, Skyrius, nustatęs, kad statinį žemės sklype planuojama statyti šių Taisyklių 6 punkte nurodytais atvejais, parengia, suderina ir Merui arba Įgaliotam asmeniui teikia pasirašyti sprendimą, kuriuo Meras arba Įgaliotas asmuo atsisako išduoti Sutikimą statyti statinį žemės sklype, besiribojančiame su valstybinės žemės sklypu ar valstybine žeme, kurioje nesuformuoti žemės sklypai (2 priedas), ir apie tai per 10 darbo dienų nuo Prašymo išduoti Sutikimą gavimo dienos, naudodamasis Sutikimo paslauga, informuoja asmenį, pateikusį Prašymą išduoti Sutikimą.

Punkto pakeitimai:

Nr. T-209, 2024-08-30, paskelbta TAR 2024-09-03, i. k. 2024-15451

9. Skyrius, gavęs Prašymą išduoti Sutikimą ir visus šių Taisyklių 4 punkte nurodytus dokumentus ir nustatęs, kad nėra Taisyklių 6 punkte nurodytų atvejų, dėl kurių Sutikimas negali būti išduodamas, tačiau nustatęs, kad planuojama statinį statyti žemės sklype, besiribojančiame su naudojamu valstybinės žemės sklypu, per 5 darbo dienas nuo Prašymo išduoti Sutikimą gavimo dienos elektroninėmis priemonėmis kreipiasi į valstybinės žemės naudotoją, prašydamas per 3 darbo dienas pateikti informaciją, ar valstybinės žemės sklypo naudotojas neprieštarauja statinio statybai.

Tais atvejais, kai nėra žinomas valstybinės žemės naudotojo elektroninio pašto adresas ir nėra galimybės informuoti valstybinės žemės naudotoją elektroninėmis priemonėmis, informacija per 5 darbo dienas nuo Prašymo išduoti Sutikimą gavimo dienos pateikiama raštu, o asmuo, pateikęs Prašymą išduoti Sutikimą, Sutikimo paslaugos priemonėmis informuojamas, kad Prašymo išduoti Sutikimą nagrinėjimo terminas, pagal Lietuvos Respublikos viešojo administravimo įstatymo 10 straipsnio 4 dalies nuostatas, pratęsiamas 10 darbo dienų.

Šio punkto nuostatos netaikomos, kai kartu su Prašymu išduoti Sutikimą yra pateikiamas valstybinės žemės sklypo naudotojo sutikimas dėl planuojamo statyti statinio žemės sklype, besiribojančiame su naudojamu valstybinės žemės sklypu.

10. Skyrius, kreipdamasis į šių Taisyklių 9 punkte nurodytą subjektą, nurodo, kad subjektas per 3 darbo dienas nuo informacijos gavimo turi pateikti nuomonę dėl statinio statybos žemės sklype, besiribojančiame su valstybinės žemės sklypu ar valstybine žeme, kurioje nesuformuoti žemės sklypai. Taisyklių 9 punkte nurodytas subjektas turi būti informuotas, kad nepateikus prašomos informacijos per 3 darbo dienas, bus laikoma, kad minėtas subjektas neprieštarauja dėl statinio statybos žemės sklype, besiribojančiame su valstybinės žemės sklypu ar valstybine žeme, kurioje nesuformuoti žemės sklypai.

11. Skyrius, gavęs iš Taisyklių 9 punkte nurodyto subjekto informaciją, kurioje išdėstyta subjekto nuomonė (pozicija) dėl planuojamo statinio statybos, per 1 darbo dieną nuo informacijos gavimo dienos išnagrinėja, ar subjekto nuomonė pagrįsta, ir parengia, suderina ir Merui arba Įgaliotam asmeniui teikia pasirašyti Sutikimą (1 priedas) arba sprendimą jo neišduoti. Sprendimas neišduoti Sutikimo įforminamas Mero arba Įgalioto asmens raštu, kuriame nurodomi motyvai, dėl kurių negali būti išduodamas Sutikimas (2 priedas).

Punkto pakeitimai:

Nr. T-209, 2024-08-30, paskelbta TAR 2024-09-03, i. k. 2024-15451

12. Jeigu šių Taisyklių 9 punkte nurodytas subjektas per 3 darbo dienas nuo informacijos gavimo dienos nepateikia Skyriui prašomos informacijos, laikoma, kad minėtas subjektas neprieštarauja dėl statinio statybos žemės sklype, besiribojančiame su valstybinės žemės sklypu ar valstybine žeme, kurioje nesuformuoti žemės sklypai. Skyrius per 1 darbo dieną nuo termino, per kurį buvo prašoma pateikti informaciją, pasibaigimo dienos parengia, suderina ir Merui arba Įgaliotam asmeniui teikia pasirašyti Sutikimą (1 priedas), kurį Meras arba Įgaliotas asmuo išduoda per 1 darbo dieną, ir apie tai elektroninėmis priemonėmis arba raštu, jei nėra žinomas elektroninio pašto adresas, informuoja šių Taisyklių 9 punkte nurodytą subjektą, arba, jeigu nustato, kad yra objektyvių priežasčių neišduoti Sutikimo, parengia, suderina ir Merui arba Įgaliotam asmeniui teikia pasirašyti motyvuotą atsisakymą išduoti Sutikimą.

Punkto pakeitimai:

Nr. T-209, 2024-08-30, paskelbta TAR 2024-09-03, i. k. 2024-15451

13. Sprendimas išduoti Sutikimą arba atsisakyti jį išduoti priimamas per 10 darbo dienų nuo Prašymo išduoti Sutikimą gavimo dienos, išskyrus tuos atvejus, kai nėra galimybės informuoti valstybinės žemės naudotoją elektroninėmis priemonėmis, ir informacija jam teikiama raštu. Tokiais atvejais Prašymo išduoti Sutikimą nagrinėjimo terminas, pagal Viešojo administravimo įstatymo 10 straipsnio 4 dalies nuostatas, pratęsiamas 10 darbo dienų.

14. Sutikimai dėl statinių rekonstravimo išduodami ta pačia tvarka, kaip ir išduodant Sutikimus, išskyrus teisės aktuose nurodytus atvejus, kai Sutikimai nėra privalomi.

15. Tais atvejais, kai žemės sklype, besiribojančiame su valstybinės žemės sklypu ar valstybine žeme, kurioje nesuformuoti žemės sklypai yra pastatyti statiniai ir pateikiamas Prašymas išduoti Sutikimą, minėtas prašymas nagrinėjamas šių Taisyklių nustatyta tvarka.

III SKYRIUS

BAIGIAMOSIOS NUOSTATOS

16. Mero arba Įgalioto asmens ir Skyriaus veiksmai (neveikimas) išduodant Sutikimą ar atsisakant išduoti Sutikimą gali būti skundžiami Viešojo administravimo įstatymo nustatyta tvarka.

Mero arba Įgalioto asmens priimtas sprendimas išduoti Sutikimą arba neišduoti Sutikimo gali būti skundžiamas Lietuvos Respublikos civilinio proceso kodekso nustatyta tvarka bendrosios kompetencijos teismui.

Punkto pakeitimai:

Nr. T-209, 2024-08-30, paskelbta TAR 2024-09-03, i. k. 2024-15451

_______________

Priedų pakeitimai:

2 Priedas

Priedo pakeitimai:

Nr. T-209, 2024-08-30, paskelbta TAR 2024-09-03, i. k. 2024-15451

1 Priedas

Priedo pakeitimai:

Nr. T-209, 2024-08-30, paskelbta TAR 2024-09-03, i. k. 2024-15451

Pakeitimai:

1.

Švenčionių rajono savivaldybės taryba, Sprendimas

Nr. T-209, 2024-08-30, paskelbta TAR 2024-09-03, i. k. 2024-15451

Dėl Švenčionių rajono savivaldybės tarybos 2023 m. gruodžio 28 d. sprendimo Nr. T-263 ,,Dėl Švenčionių rajono savivaldybės sutikimų statyti statinius žemės sklypuose, besiribojančiuose su valstybinės žemės sklypais ar valstybine žeme, kurioje nesuformuoti žemės sklypai, išdavimo taisyklių patvirtinimo“ pakeitimo